หนูมีประจำเดือนมาเดือนละสองครั้ง เว้นระยะห่างเเค่10-13วันก้อจะมาอีก เหมือว่ารอบแรกมาวันที่1-7รอบที่สองมาวันที่18-24 มาสองรอบทุกเดือนเลยค่ะไม่เคยทานยาคุม แบบนี้เป็นอะไรรึป่าวค่ะ อยากมีน้องค่ะ โอกาสที่จะมีน้องมีบ้างมั้ยค่ะ ถ้าประจำเดือนไม่ปกติแบบนี้ ควรทำไงดีค่ะ
สวัสดีครับ สำหรับสาเหตุของประจำเดือนมาเร็วกว่า 21 วัน เรียกว่า ประจำเดือนมาไวกว่าปกติ โดยตามปกติกลไกการเกิดประจำเดือนมีดังนี้คือ วันแรกของรอบเดือนขณะเยื่อบุมดลูกลอกตัว รังไข่จะเริ่มสร้างไข่ และมีการสร้างฮอร์โมน Estrogen เพื่อกระตุ้นเยื่อบุโพรงมดลูกให้หนาตัวขึ้นชดเชย หลังจากประจำเดือนวันแรก 14 วัน ไข่จะพัฒนาเต็มที่ มีการตกไข่ เยื่อบุโพรงมดลูกก็จะมีความหนาที่เหมาะสมแก่การฝังตัวของไข่ หลังจากไข่ตก รังไข่จะมีการเปลี่ยนแปลง มีสร้างฮอร์โมน Progestin ซึ่งทำให้เยื่อบุมดลูกมีความแข็งแรง ไข่ที่ตกลงมาหากไม่มีการผสม จะสลายไปภายใน 1-2 วัน และหลังจากวันไข่ตก 14 วัน รังไข่จะสร้างฮอร์โมน Progestin ลดลง ทำให้เยื่อบุมดลูก หลุดลอกตัวกลายเป็นประจำเดือน ในกรณีที่มีประจำเดือนมาไว สาเหตุหนึ่งคือ ภาวะ Luteal phase defect เป็นระยะที่หลังการตกไข่ รังไข่ไม่สามารถสร้างฮอร์โมน Progestin ได้ปกติ มีระดับที่ต่ำกว่าปกติ เยื่อบุโพรงมดลูกจึงมีการหลุดลอกตัวเร็วกว่ากำหนด ประจำเดือนจึงมาเร็วกว่ารอบปกติ คาดว่าสาเหตุของประจำเดือนผิดปกติอาจเกิดจากภาวะนี้ได้ แนะนำให้มารับการตรวจปรึกษากับสูตินรีแพทย์เพื่อทำการวินิจฉัยและรักษาอย่างเหมาะสมครับ